Landretten stadfæstede byrettens dom om bl.a. afpresning af særlig grov beskaffenhed og forsætlig brandstiftelse med de ændringer, at straffen for tiltalte 1 og tiltalte 3 forhøjes til fængsel i 6 år
Ret: Vestre Landsret (2. instans)
Faggruppe: Straffesag — Nævningesag
Sagsemner: Almenskadelige handlinger;
Formueforbrydelser;
Forurettede og vidner;
Liv og legeme;
Strafferetlige sanktioner og andre foranstaltninger;
Vis flere...

Vestre Landsret
Pressemeddelelse

6 års fængsel og udvisning for bl.a. afpresning og brandstiftelse

V.L. S-0260-22

Vestre Landsret har den 22. februar 2023 afsagt dom i en nævningesag, hvor

to mænd på nu 25 og 35 år var tiltalt for bl.a. afpresning af særlig grov

beskaffenhed og to tilfælde af brandstiftelse i By 1-området. Den 25-årige

var også tiltalt for at besidde en pistol og en større mængde kokain.

Et enigt nævningeting fandt de tiltalte skyldige. De tiltalte blev idømt

fængsel i 6 år, ligesom de begge blev udvist med indrejseforbud for

bestandig. Der var et mindretal i nævningetinget, der stemte for, at straffen

skulle fastsættes til fængsel i 6 år og 6 måneder.

Der blev ved fastsættelsen af straffen bl.a. lagt vægt på grovheden og

omfanget af afpresningen, der var af organiseret og systematisk karakter. Der

blev som led i afpresningen begået flere tilfælde af hærværk og

brandstiftelse, hvoraf skaderne efter den ene brand beløb sig til ikke under

25 mio. kr.

De tiltalte blev i byretten idømt fængsel i 5 år og 6 måneder, som af

landsretten blev forhøjet til 6 år. Byretten havde også udvist de tiltalte med

indrejseforbud for bestandig.